**PUT NA PLITVICE**

Kada smo kretali, mislila sam da će mi biti dugo i naporno putovanje. Bilo mi je zanimljivo kada smo putovali kroz Karlovac. Prvi put sam uživo vidjela rijeku Koranu. Kad smo izašli iz autobusa, bilo mi je puno lakše jer su nam priroda i svježi zrak otvorili oči. Puno smo hodali, ali smo se i vozili brodom i vlakićem. Svi smo bili toplo odjeveni jer smo očekivali da će biti hladnije. Vidjeli smo predivne slapove i vodopade. Hodali smo preko drvenih mostova, stepenica i po skliskom blatu. Voditeljica mi je bila pomalo smiješna zbog štapa na kojem je stajao plišani cvjetić koji smo pratili.  Sve je bilo mokro i sklisko i pazili smo da ne padnemo. Na povratku, prolazeći Karlovcem primijetila sam stare avione i vozila iz rata. Svi smo bili dobre volje jer smo stali na odmorištu Draganić kako bismo se odmorili i najeli. Kad smo se vratili na školsko parkiralište, svi su otišli svojim kućama, osim mene koja sam na parkingu čekala tatu i prisjećala se zabavnih trenutaka s terenske.

**Matea Škof, 6. b**

**PRVI PUT NA PLITVICAMA**

U petak, 12. 11. 2021., učenici šestih razreda išli su u Nacionalni park Plitvička jezera. I ja sam bila među njima. Bilo je maglovito, ponekad nismo mogli vidjeti sve, ali bilo je predivno. Krenuli smo iz Sesveta s parkirališta naše škole oko 8 sati. Vrijeme je brzo prošlo i ubrzo smo stigli u Karlovac. Karlovac je grad koji ima četiri rijeke, Kupu, Dobru, Mrežnicu i Koranu. Mi smo pratili tok rijeke Korane. Prošli smo i kroz Turanj. Svi su zanimanjem gledali Muzej Domovinskog rata na otvorenom. Vidjeli smo oklopna vozila i avion. Pogled na Rastoke silno me razveselio, drvene kuće, mlinovi, slapovi i slapići izgledali su kao iz bajke. Za vrijeme vožnje voditeljica nam je pripovijedala legendu o postanku Plitvičkih jezera. Ljudi, koji su tamo davno živjeli, nisu imali vode. Tamo je živjela i Crna kraljica koja im se smilovala i poslala kišu. Kiša je padala dok nisu nastala jezera. Naučili smo da je simbol Plitvičkih jezera medvjed, zato što medvjedi žive u tom području.

Kada smo stigli na Plitvice, prvo smo se fotografirali s velikim drvenim medvjedom, zatim smo jeli i odmorili desetak minuta. Na ulazu u park razrednica je pokazala karte, mi smo u koloni krenuli u šetnju. Ubrzo smo stigli na vidikovac, no s vidikovaca se nije ništa vidjelo od silne magle, iako smo mogli vidjeti prst pred nosom. Hodali smo, razgledavali jezera, slapove i ribice. Odjednom sam se našla ispod najvećega slapa. Meni se taj slap baš jako svidio, možda i za to što sam prvi put bila na Plitvicama. I ovdje smo se fotografirali. Dok smo hodali stazicama, mojoj najboljoj prijateljici pala je gumica za kosu, nismo je mogle pronaći. Ona je rekla da ih ima još tri u džepu, izvadila je jednu, ali joj je i ta ispala. Tomu smo se smijale cijelim putem. Zajedno s razrednicom zaostali smo za ostalima pa smo se izgubili, a naša Mia otkrila je na karti kojim putem moramo do Kozjačkog jezera.

Priroda je bila jednostavno prekrasna, bez obzira na maglu i sitnu kišu. Jezera su bila plava, zelena, a slapovi srebrni i bučni, vidjeli smo velike ribe, a i male. Patke su plivale u skoro svakom jezeru. Brod nas je prevezao s jedne obale Kozjačkog jezera na drugu. Plovio je sasvim dobrim tempom. Razveselila nas je mala ptica koja je letjela iznad nas. Brod, koji je plovio suprotno od našeg smjera, vozio je putnike koji su nam mahali. Pristali smo na obalu i krenuli opet u šetnju, dugo smo hodali, stigli smo do jednog velikoga slapa koji me poprskao po kapuljači. Vrijeme nam je prolazilo neprimjetno, šetali smo, razgovarali i razgledavali šumu i slapove.

Vlakićem smo se vozili do odmorišta. Vožnja vlakićem za mene je bila predivna, zato što sam bila blizu svoje simpatije. Slijedilo je još dvadesetak minuta hodanja. Kada smo stali i odmorili, imala sam osjećaj da sam hodala tjednima, a neki su se hvalili da ih noge uopće ne bole i da bi još mogli hodati. Naše razrednice inzistirale su na još jednoj skupnoj fotografiji, ispunili smo im i tu želju. Ova terenska ima još jednu avanturu, naša prijateljica iz razreda izgubila je mobitel dok je hodala. Prijatelji i razrednica odlučno su krenuli u potragu za mobitelom, no nisu imali sreće, vratili su se do mjesta gdje je mobitel zadnji put bio viđen, ali nisu ga našli. Sve je dobro završilo, mobitel su pronašli profesorica iz Matematike i profesor iz Informatike. Meni je ovaj izlet bio nezaboravan, sretna sam što sam Plitvice vidjela prvi put sa svojim 6. e razredom.

**Lorena Hmelina, 6. e**